Viikon kirje 21.2.2024

En saa ääntä ulos, en osaa sanoittaa ajatuksiani. Teen tilaa runoilija Eeva Kilvelle.

**Naiset huutakaa**

Älä ahdistu lapseni.

Ei elämä ole tämän kummempaa.

Maailma vain aseistautuu.

Se lisää turvallisuutta, he sanovat.

Ydinaseita kehitetään jotta ei tulisi

ydinsotaa, he sanovat.

Vain sisällissota riehuu kaikkialla.

Globaalinen veljessota.

Kansalaissota.

Kun olin lapsi sanottiin

että se oli kaikista kauheinta.

Kuka jaksaa vielä sääliä ihmistä

kun minäkin säälin enää puita ja kasveja

ja eläimiä.

Ja nuoria. Ja lapsia.

Ja säälinhän minä naisiakin,

näitä sukupolvien ajan sokeutettuja,

jotka sentään puhuvat rauhasta.

Ja säälin minä miehiäkin,

näitä sokeita sokeuttajia,

säälin minä heitäkin

koska olen poikien äiti.

Äidit huutakaa.

Kehtolaulujen asemesta huutakaa.

Huutakaa suoraa huutoa

kaikkialla maapallolla yhteen ääneen.

Naiset huutakaa.

Pysäyttäkää liikenne, tehtaat,

aseitten valmistus, unet.

Seisokaa keskellä toreja ja teitä

ja huutakaa.

Huutakaa vuoteissa, synnytyspöydillä,

keittiöissä,

pelloilla, kouluissa, toimistoissa ja

kaupoissa.

Huutakaa kädet kohotettuina: - Ei!

Ei, ei, ei.

Ei sotaa!

Eeva Kilpi, Kiitos eilisestä, 1996

Eeva Kilven väkevä runo askarruttakoon meitä. Ellemme jaksa huutaa, niin mitä voisimme tehdä, että rauha valtaisi alaa niin meissä itsessämme kuin ympärillämme? Jumala siunatkoon pohdiskelumme.

Meri Tirroniemi

Rovasti